Gedagte vir die dag: Een Rut op ’n keer is oorgenoeg vir die HeerFoto: pixabay.com Waar u doodgaan, sal ek ook doodgaan en daar begrawe word. Mag die Here dit so laat gebeur. Net die dood sal ons skei. (Rut 1:17) Ons lees in die boek Rut van Rut wat saam met haar skoonma, Naomi, uit Moab terugkeer na Israel nadat beide se man gesterf het. Dit is ’n gevaarlike ding vir Rut om te doen. Deuteronomium 23:3 sê geen Moabiet mag deel wees van die vergadering van Israel tot in die tiende geslag nie. Rut het geweet Israeliete skud op seremoniële wyse die stof van hulle voete af as hulle uit nie-Joodse gebiede soos Moab in Israel aankom. Nou daag sy as Moabiet in Israel op. Sy is die menslike stof wat nie so maklik in Israel afgeskud kan word nie, want Naomi se God is nou ook haar God. Rut se afkoms, taal en kultuur tel teen haar, maar haar geloof het hierdie hoë berg stukkie vir stukkie geskuif. Sy het Boas se hart gewen. Uiteindelik het Rut en Boas getrou. Koning Dawid is later uit hulle nageslag gebore. Die beste nuus van alles: Ook Jesus kom uit hulle nageslag na sy mensheid. Rut se verhaal wys hoe een mens reuse hindernisse kan oorkom. Die Here het nie aldag skares nodig om dinge om te draai nie; een Rut op ’n slag is oorgenoeg.